**NÁRODNÁ RADA SLOVENSKEJ REPUBLIKY**

**VIII. volebné obdobie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Číslo: 1158/2020

**126a**

**Spoločná správa**

**výborov Národnej rady Slovenskej republiky o prerokovaní vládneho návrhu zákona, ktorým sa menia a dopĺňajú niektoré zákony v súvislosti s mimoriadnymi opatreniami súvisiacimi so šírením nebezpečnej nákazlivej ľudskej choroby COVID-19** (tlač126a) **vo výboroch Národnej rady Slovenskej republiky**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Výbor Národnej rady Slovenskej republiky pre zdravotníctvo** ako gestorský výbor pri rokovaní o vládnom návrhu zákona, ktorým sa menia a dopĺňajú niektoré zákony v súvislosti s mimoriadnymi opatreniami súvisiacimi so šírením nebezpečnej nákazlivej ľudskej choroby COVID-19 (tlač 126); (ďalej len gestorský výbor) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky spoločnú správu výborov Národnej rady Slovenskej republiky o prerokovaní vyššie uvedeného návrhu zákona:

**I.**

 Národná rada Slovenskej republiky uznesením č. 167 z 5. júna 2020 po prerokovaní vládneho návrhu zákona, ktorým sa menia a dopĺňajú niektoré zákony v súvislosti s mimoriadnymi opatreniami súvisiacimi so šírením nebezpečnej nákazlivej ľudskej choroby COVID-19 (tlač 126) v prvom čítaní rozhodla, že podľa § 73 ods. 3 písm. c) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky prerokuje uvedený návrh zákona v druhom čítaní a prideľuje návrh podľa § 74 ods. 1 citovaného zákona na prerokovanie

Ústavnoprávnemu výboru Národnej rady Slovenskej republiky

a

 Výboru Národnej rady Slovenskej republiky pre zdravotníctvo

**II.**

 Gestorský výbor nedostal žiadne stanoviská poslancov, ktorí nie sú členmi výborov, ktorým bol návrh zákona pridelený (§ 75 ods. 2 zákona č. 350/1996 Z. z. ).

**III.**

 Výbory Národnej rady Slovenskej republiky, ktorým bol návrh zákona pridelený zaujali k nemu nasledovné stanoviská:

 **Ústavnoprávny výbor Národnej rady Slovenskej republiky** prerokovalvládny návrh zákona, ktorým samenia a dopĺňajú niektoré zákony v súvislosti s mimoriadnymi opatreniami súvisiacimi so šírením nebezpečnej nákazlivej ľudskej choroby COVID-19 (tlač 126) dňa 9. júna 2020 a odporučil Národnej rade Slovenskej republiky návrh zákona schváliť (uznesenie č. 44 z 9. júna 2020).

 **Výbor Národnej rady Slovenskej republiky pre zdravotníctvo** prerokoval vládny návrh zákona, ktorým sa menia a dopĺňajú niektoré zákony v súvislosti s mimoriadnymi opatreniami súvisiacimi so šírením nebezpečnej nákazlivej ľudskej choroby COVID-19 (tlač 126) dňa 9. júna 2020 a odporučil Národnej rade Slovenskej republiky návrh zákona schváliť  s pozmeňujúcimi a doplňujúcim návrhmi (uznesenie č. 24 z 9. júna 2020).

**IV.**

 Z uznesení výborov uvedených pod bodom III. tejto správy vyplývajú pozmeňujúce návrhy:

**1.** V názve návrhu zákona sa za slovo „zákony“ vkladajú slová „v oblasti zdravotníctva“.

Nakoľko doterajší návrh mohol evokovať úpravu akýchkoľvek zákonov a zároveň nebolo možné z názvu určiť oblasť úpravy, spresňuje sa jeho názov.

 **Výbor NR SR pre zdravotníctvo**

 **gestorský výbor odporúča s c h v á l i ť**

**2. V čl. I bod 4** znie:

„4. § 13 sa dopĺňa odsekmi 14 a 15, ktoré znejú:

„(14) Právnická osoba zriadená alebo založená samosprávnym krajom v žiadosti o vydanie povolenia na prevádzkovanie epidemiologickej ambulancie uvedie

a) údaje podľa odseku 4 písm. a), d) a e),

b) názov, sídlo, právnu formu, identifikačné číslo samosprávneho kraja, ktorý právnickú osobu zriadil alebo založil a meno, priezvisko a miesto trvalého pobytu predsedu samosprávneho kraja.

(15) Právnická osoba zriadená alebo založená samosprávnym krajom k žiadosti podľa odseku 14 doloží

a) údaje podľa osobitného predpisu14b) potrebné na účel overenia vlastníckeho práva k priestorom, v ktorých sa bude zdravotná starostlivosť poskytovať, alebo zmluvu o nájme priestorov, zmluvu o podnájme priestorov alebo zmluvu o výpožičke priestorov, ak žiadateľ o povolenie nie je ich vlastníkom,

b) rozhodnutie príslušného orgánu verejného zdravotníctva15) o návrhu na uvedenie priestorov do prevádzky.“.“.

Legislatívno – technická úprava. Je potrebné rozlišovať medzi údajmi a dokumentami, ktoré je potrebné uviesť a doložiť k žiadosti, preto sa navrhuje úprava v dvoch odsekoch.

 **Výbor NR SR pre zdravotníctvo**

 **gestorský výbor odporúča s c h v á l i ť**

**3. V čl. I bod 7** znie:

 „7. § 39 odsek 5 znie:

„(5) Ak počas krízovej situácie z dôvodu ochorenia COVID-19 zdravotnícky pracovník zaradený do ďalšieho vzdelávania získal teoretické vedomosti a praktické zručnosti a vzdelávacia ustanovizeň usúdi, že boli získané podľa príslušného akreditovaným špecializačného študijného programu alebo príslušného akreditovaného certifikačného študijného programu, považujú sa za ďalšie vzdelávanie.“.“.

Špecializačné štúdium a certifikačná príprava v príslušných študijných programoch prebieha podľa akreditovaného študijného programu jednotlivých vzdelávacích ustanovizní. Teoretická a praktická časť špecializačného štúdia a certifikačnej prípravy sa uskutočňuje na základe minimálneho štandardu pre príslušný špecializačný študijný program, alebo certifikačný študijný program. Minimálny štandard vymedzuje obsah a rozsah teoretických vedomostí, aj praktických zručností a skúseností, minimálny počet zdravotných výkonov, rozsah a zameranie odbornej zdravotníckej praxe vykonávanej na jednotlivých pracoviskách zdravotníckych zariadení, ktoré musí zdravotnícky pracovník absolvovať pod dohľadom školiteľa na pracovisku zdravotníckeho zariadenia.

Ak počas krízovej situácie, v období od 21. mája 2020 do nadobudnutia účinnosti tohto zákona zdravotnícky pracovník zaradený do špecializačného štúdia alebo certifikačnej prípravy získal teoretické vedomosti a praktické zručnosti, vzdelávacia ustanovizeň ich môže považovať za ďalšie vzdelávanie ak posúdila, že zodpovedali svojim obsahom príslušnému akreditovanému špecializačnému študijnému programu alebo príslušnému akreditovanému certifikačnému študijnému programu.

V nadväznosti na výrazné zlepšenie epidemickej situácie v SR, ako aj požiadavky vzdelávacích ustanovizní a všeobecnú potrebu získavania požadovanej odbornosti zdravotníckych pracovníkov sa pristupuje od dátumu účinnosti tohto zákona k zrušeniu dočasného neuskutočňovania ďalšieho vzdelávania zdravotníckych pracovníkov.

 **Výbor NR SR pre zdravotníctvo**

 **gestorský výbor odporúča s c h v á l i ť**

**4.  Čl. I sa dopĺňa bodmi 12 a 13**, ktoré znejú:

„12. V § 102ak ods. 6 sa slovo „2020“ nahrádza slovom „2021“.

 13. V § 102ak ods. 7 sa slovo „2020“ nahrádza slovom „2021“.“.

Navrhuje sa  úprava v súvislosti s prevzatím centrálneho registra zdravotníckych pracovníkov zaradených do špecializačného štúdia, certifikačnej prípravy a prípravy na výkon práce v zdravotníctve v Slovenskej republike a diplomov o špecializácii, certifikátov a osvedčení o príprave na výkon práce v zdravotníctve (podľa § 41 zákona č. 578/2004 Z. z.) vydaných  v Slovenskej republike  zo  Slovenskej zdravotníckej univerzity v Bratislave  na Ministerstvo zdravotníctva SR, ktoré sa má  uskutočniť k  31. augustu 2020.  Z dôvodu, že finančné prostriedky z rozpočtu MZ SR na rok 2020 určené na tvorbu informačného systému, ktorého správcom bude MZ SR, bolo potrebné alokovať na riešenie dopadov pandémie ochorenia COVID-19, hore uvedený termín nie je možné dodržať. Vzhľadom na uvedené skutočnosti  sa preto navrhuje  posun termínu prevzatia  registra od  Slovenskej zdravotníckej univerzity v  Bratislave ministerstvom zdravotníctva  k  31. augustu 2021.

 **Výbor NR SR pre zdravotníctvo**

 **gestorský výbor odporúča s c h v á l i ť**

**5. V čl. III** sa slová „okrem čl. I štvrtého bodu, ktorý nadobúda účinnosť 1. júla 2020 a čl. I piateho bodu, ktorý nadobúda“ nahrádzajú slovami „a okrem čl. I štvrtého a piateho bodu, ktoré nadobúdajú“.

Legislatívno – technická úprava, nakoľko novelizovaný zákon č. 343/2019 Z. z. novelizuje od 1. 7. 2020 aj § 89 ods. 4 písm. c), čo sa do pôvodného návrhu nepremietlo.

 **Výbor NR SR pre zdravotníctvo**

 **gestorský výbor odporúča s c h v á l i ť**

**6. Za Čl. IV** sa vkladá nový Čl. V,  ktorý znie :

 „Čl. V

 Zákon č. 92/2017 Z. z., ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov v znení zákona č. 192/2018 Z. z a zákona č. 139/2019 Z. z. sa mení takto:

V Čl. II sa slovo „2020“ nahrádza slovom „2021“.“.

 Doterajší Čl. V sa primerane prečísluje.

V súvislosti s úpravou v bode 1. je potrebné upraviť aj dátum účinnosti § 92a zákona č. 578/2004 Z. z. v znení neskorších predpisov, ktorý upravuje  prevádzkovanie centrálneho registra zdravotníckych pracovníkov v ďalšom vzdelávaní.

 **Výbor NR SR pre zdravotníctvo**

 **gestorský výbor odporúča s c h v á l i ť**

**V.**

 Gestorský výbor na základe stanovísk výborov k vládnemu návrhu zákona, ktorým sa menia a dopĺňajú niektoré zákony v súvislosti s mimoriadnymi opatreniami súvisiacimi so šírením nebezpečnej nákazlivej ľudskej choroby COVID-19 (tlač 126) znení neskorších predpisov vyjadrených v ich uzneseniach uvedených pod bodom III. tejto správy a v stanovisku gestorského výboru odporúča Národnej rade Slovenskej republiky vládny návrh zákona, ktorým sa menia a dopĺňajú niektoré zákony v súvislosti s mimoriadnymi opatreniami súvisiacimi so šírením nebezpečnej nákazlivej ľudskej choroby COVID-19 (tlač 126) **s c h v á l i ť s pozmeňujúcimi a doplňujúcimi návrhmi.**

 1. Spoločná správa obsahuje  **6** pozmeňujúcich návrhov.

 Súčasne navrhol, aby sa

- o  bodoch **1 až 6**  hlasovalo **s p o l o č n e**  s návrhom gestorského výboru **s c h v á l i ť.**

 2. Poveril spoločnú spravodajkyňu výborov Janu Cigánikovú predniesť v súlade s § 80 ods. 1 zákona č. 350/1996 Z. z. o rokovacom poriadku Národnej rady Slovenskej republiky spoločnú správu výborov na schôdzi Národnej rady Slovenskej republiky.

 Predmetná spoločná správa výborov Národnej rady Slovenskej republiky o prerokovaní vládneho návrhu zákona, ktorým sa menia a dopĺňajú niektoré zákony v súvislosti s mimoriadnymi opatreniami súvisiacimi so šírením nebezpečnej nákazlivej ľudskej choroby COVID-19 (tlač 126a) bola schválená uznesením Výboru Národnej rady Slovenskej republiky pre zdravotníctvo (gestorský výbor) č. 27. z 9. júna 2020.

Bratislava, 9. júna 2020

**Jana C i g á n i k o v á, v.r.**

predsedníčka

Výboru Národnej rady Slovenskej republiky

pre zdravotníctvo